संजीवनी घोटाले में गजेंद्र सिंह को दोषी बताने पर सीएम को समन जारी करने पर फैसला सुरक्षित
Central Minister Gajendra Singh Shekhawat Defamation Case Summons Against Rajasthan CM Ashok Gehlot - संजीवनी घोटाले में केंद्रीय जलशक्ति मंत्री गजेंद्र सिंह शेखावत और उनके परिवार को अभियुक्त बताए जाने के सीएम अशोक गहलोत के बयान पर सियासी लड़ाई अब अदालत पहुंच गई है।
संजीवनी घोटाले में केंद्रीय जलशक्ति मंत्री गजेंद्र सिंह शेखावत और उनके परिवार को अभियुक्त बताए जाने के सीएम अशोक गहलोत के बयान पर सियासी लड़ाई अब अदालत पहुंच गई है। गजेंद्र सिंह शेखावत की तरफ से दायर मानहानि केस में अशोक गहलोत के खिलाफ समन जारी करने पर दिल्ली की राउज एवेन्यू कोर्ट ने फैसला सुरक्षित रखा है। सीएम अशोक गहलोत को समन जारी करने के आदेश पर अब 24 मार्च को फैसला आ सकता है।
संजीवनी घोटाले को लेकर सीएम अशोक गहलोत के बयान को मानहानि बताते हुए गजेंद्र सिंह शेखावत ने पिछले दिनों राउज एवेन्यू कोर्ट में केस दायर किया था। मानहानि केस की शुरुआती सुनवाई के बाद अब समन जारी होने हैं। इसमें गहलोत के खिलाफ मुकदमा चलाने की मांग की गई है। समन जारी होने के बाद ही इस मामले में आगे का एक्शन तय होगा।
केंद्रीय मंत्री गजेंद्र सिंह शेखावत की ओर से कोर्ट में सीनियर एडवोकेट विकास पाहवा पेश हुए। ​विकास पाहवा ने तर्क दिया कि 2019 में दर्ज एफआईआर के मामले में मुख्यमंत्री अशोक गहलोत ने बेबुनियाद आरोप लगाए। पूरे परिवार को अभियुक्त बताया गया ,इस वजह से मानहानि हुई है। प्रतिष्ठा को भारी नुकसान पहुंचाया है, इसलिए गहलाते के खिलाफ मानहानि का केस चलना चाहिए। एडीशनल चीफ मेट्रोपॉलिटन मजिस्ट्रेट हरप्रीत सिंह ने मामले में प्री समन जमा करने और सबूतों को दर्ज करने के बाद 24 मार्च को समन जारी करने पर आदेश के लिए मामले को लिस्टेड किया है। अब 24 को समन जारी होने पर फैसला हो सकता है।
संजीवनी घोटोले की एफआईआर में कहीं नाम नहीं लेकिन फिर भी अभियुक्त बताया
गजेंद्र सिंह ने कोर्ट में दायर मामले में तर्क दिया था कि कि संजीवनी घोटाले की चार्जशीट में कहीं उनकरा नाम नहीं है। एक बार भी एसओजी ने पूछताछ के लिए नहीं बुलाया। एसओजी जांच में भी कहीं उन्हें आरोपी नहीं माना। सीएम ने इसके बावजूद उनकी दिवंगत मासताजी तक को अभियुक्त बताकर मानहानि की है।
गहलोत ने कहा था- संजीवनी घोटाले में गजेंद्र सिंह का पूरा परिवार शामिल 
सीएम अशोक गहलोत ने संजीवनी घोटाले में गजेंद्र सिंह और उनके पूरे परिवार के शामिल होने के आरोप लगाए थे। गहलोत ने कहा था ​कि संजीवनी घोटाले में इनके परिवार के लोग शामिल हैं। गजेंद्र सिंह के पिता, इनकी माता जी, इनकी पत्नी, इनके साले पांचों लोग उसमें शामिल हैं। इनकी माता जी का निधन हो गया है। इनका पूरा परिवार शामिल है। इस मामले में लगभग 50 आरोपी हैं। जिस व्यक्ति के ऊपर भयंकर आरोप हैं, प्रधानमंत्री ने ऐसे आदमी को मंत्री बना रखा है।
गहलोत बोले - मैं मानहानि केस में सजा भुगतने को तैयार 
गहलोत ने दो दिन पहले जोधपुर दौरे के दौरान भी संजीवनी घोटाले पर गजेंद्र सिंह पर आरोप लगाए थे। जोधपुर में गहलोत ने कहा था कि इस सोसाइटी में सबकुछ गजेंद्र सिंह शेखावत की चलती है, वही सबकुछ हैं। संजीवनी में इनके, इनके परिवार के लेनदेन हुए हैं। 'मेरे खिलाफ उन्होंने मानहानि का केस कर दिया। मैं तो तैयार हूं भुगतने के लिए। क्यों कि लाखों लोगों को अगर पैसा वापस मिलता है तो मुझे क्या फर्क पड़ेगा। सजा भुगतने से लाखों लोगों का भला होता है तो कोई फर्क नहीं पड़ता।'